
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	23 mai 2011

	Nr.
	27/780


R A P O R T

asupra propunerii legislative pentru modificarea şi completarea Legii nr. 303/2007 din 13/11/2007 pentru modificarea şi completarea Legii nr. 44/1994 privind veteranii de război, precum şi unele drepturi ale invalizilor şi văduvelor de război
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 790 din 29 noiembrie 2010, cu dezbaterea pe fond a propunerii legislative pentru modificarea şi completarea Legii nr. 303/2007 din 13/11/2007 pentru modificarea şi completarea Legii nr. 44/1994 privind veteranii de război, precum şi unele drepturi ale invalizilor şi văduvelor de război.
La întocmirea prezentului raport Comisia a avut în vedere:

· avizul negativ al Consiliului Legislativ (nr.895/12.07.2010)
· avizul negativ al Comisiei pentru buget, finanţe şi bănci (nr.22/684/25.01.2011)
· avizul negativ al Comisiei juridice, de disciplină şi imunităţi (nr.31/1171/02.12.2010)
· avizul negativ al Comisiei pentru apărare, ordine publică şi siguranţă naţională (nr.32/353/02.12.2010)
· punctul de vedere negativ  al Guvernului (nr.2198/20.08.2010)
 
Propunerea legislativă are ca obiect de reglementare modificarea art.16 lit.e) din Legea nr. 44/1994 privind veteranii de război, precum şi unele drepturi ale invalizilor şi văduvelor de război, în sensul lărgirii bazei pentru care se acordă scutiri de la plata impozitelor şi taxelor locale pentru terenurile în suprafaţă de până la 5 ha indiferent de categoria la care acestea sunt încadrate.
Comisia propune Plenului Camerei Deputaţilor respingerea  iniţiativei legislative din următoarele considerente:
· prin Legea nr.24/2010 a fost completat articolul 284 din Legea nr.571/2003 privind Codul Fiscal cu alineatul (72) care prevede ”scutirea de la plata impozitelor şi taxelor locale, precum şi de la plata impozitului corespunzător pentru terenurile arabile, fâneţe şi păduri în suprafaţă de până la 5 ha, se aplică pentru veteranii de război, văduvele de război şi văduvele veteranilor de război care nu s-au recăsătorit.”
· iniţiatorul nu a avut în vedere dispoziţiile art.14 alin. (5) din Legea nr. 273/2006 privind finanţele publice locale, potrivit cărora actele normative intrate în vigoare după aprobarea bugetelor locale, trebuie să conţină dispoziţii referitoare la modalitatea de asigurare a surselor de acoperire a diminuării veniturilor locale;
· scutirea de la plata impozitului şi pentru alte categorii de terenuri decât cele prevăzute de alineatul (72) al art.284 din Legea nr. 571/2003 determină diminuarea veniturilor bugetare locale.
 Propunerea legislativă face parte din categoria legilor organice, în raport de obiectul şi conţinutul reglementării.
La dezbaterile care au avut loc în şedinţele comisiei din 11 şi 18 mai 2011 au participat, în conformitate cu prevederile art.55 din Regulamentul Camerei Deputaţilor:

· d-l Mihail Vasile Ozunu, Secretar de Stat, Ministerul Apărării Naţionale;
· d-l lt.col Florin Vasile, consilier juridic, Ministerul Apărării Naţionale;

· d-na Georgeta Jugănaru, director, Ministerul Muncii şi Protecţiei Sociale;

· d-na George Marinescu, şef serviciu, Ministerul Finanţelor Publice.
La lucrările comisiei au fost prezenţi 21 deputaţi, din totalul de 27 membri ai comisiei.

Raportul de respingere al comisiei a fost adoptat, în şedinţa din 18 mai 2011, cu majoritate de voturi (3 voturi împotrivă şi o abţinere).
 Propunerea legislativă a fost  respinsă de Senat în şedinţa din 24 noiembrie 2010.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Întocmit,

Expert parlamentar Monica Rallu CURTA

